คลัง เล็งเปิดขายกองทุน“Thailand Future Fund”ปลายปีนี้
คลัง เล็งเปิดขายกองทุน“Thailand Future Fund”ปลายปีนี้
13 ก.ค. 2559

นายชาญวิทย์ นาคบุรี ผู้อำนวยการสำนักนโยบายและแผนรัฐวิสาหกิจ สำนักงานคณะกรรมการนโยบายรัฐวิสาหกิจ (สคร.).กระทรวงการคลัง เปิดเผยว่า  กระทรวงการคลังคาดว่าจะเปิดขายกองทุนรวมโครงสร้างพื้นฐานเพื่ออนาคตประเทศไทย (Thailand Future Fund) ในปลายปีนี้ หรือช่วงเดือน ธ.ค.59
โดยจะยื่นจัดตั้งกองทุนเริ่มต้นทุนจดทะเบียนที่ 1 พันล้านบาทกับสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)ก่อน จากนั้นจะขยายไปเป็น 1 หมื่นล้านบาท และ 1 แสนล้านบาทในที่สุด โดยระหว่างนี้อยู่ระหว่างคัดเลือกที่ปรึกษา(FA) เพื่อเข้ามาดูเรื่องการลงทุน
สำหรับเริ่มแรกจะมี 3 โครงการที่จะเข้ามาเป็นสินทรัพย์ที่สร้างรายได้ของกองทุน ได้แก่ มอเตอร์เวย์ หมายเลข 7 สายกรุงเทพ-ชลบุรี และหมายเลข 9 (ถนนกาญจนาภิเษก) สายวงแหวนรอบนอกกรุงเทพด้านตะวันออก รวมทั้งโครงการทางพิเศษช่วงพระราม 3-ดาวคะนอง ที่อยู่ระหว่างการก่อสร้าง
“รอดูว่าก.ล.ต. ผ่อนผันเกณฑ์ลงทุนอย่างไรบ้าง คาดว่าใช้เวลาไม่นาน ซึ่ง FA จะเข้ามาช่วยดูว่าโครงการไหนจะเข้ามาอยู่ในกองทุน”นายชาญวิทย์กล่าว
 